	
	    Budapest Főváros Önkormányzata


	
	    

	
	    Városfejlesztési Főpolgármester-helyettes

	*1000078163400*
	*1000078163400*
	ikt. szám:
	FPH059 /523 - 9 /2016
	
	tárgy:
Javaslat a Fővárosi Városrehabilitációs Keret felhasználásának szabályairól szóló 27/2013. (IV.28.) Főv. Kgy rendelet módosítására

	
	előkészítő:
	Városépítési Főosztály

	
	egyeztetésre megküldve:
· A Fővárosi Közgyűlés állandó bizottságai és  Tanácsnoka részére




[image: fejlec_ff_0b.png]
[bookmark: _GoBack]Előterjesztés
a Közgyűlés részére
Tisztelt Közgyűlés!
A Fővárosi Önkormányzat megbízásából készült el a Historikus Városi Szövet Megújítása című történeti épületállomány értékőrző, energetikai fejlesztését elemző tanulmány. A tanulmány eredményei mutattak rá arra, hogy a Főváros jelentős épületállományát jelentik az olyan lakóépületek, amelyek városképi szempontból építészeti értéket képviselnek. Számos külföldi méltatás kiemeli, hogy Budapest a leggazdagabb századfordulós építészettel rendelkező európai főváros, egyedülálló historizáló és szecessziós épületállománnyal büszkélkedhet. A XIX. század végén, a XX. század elején felépült épületállomány jelentős meglévő értéket képvisel. Külön érték, hogy összefüggő területeken és még viszonylag érintetlenül fennmaradtak az épületek. Budapest a nagyvárosi fejlődés nyomait úgy őrzi városmagjában, hogy abban az ókortól napjainkig nyomon követhető a fokozatosan kialakult mai településrend. A településkarakter mögött az egyes épületeken is követhető ez a történeti települési folytonosság és a szerves fejlődés. Az épített örökségben rejlő erőforrások Budapest gazdasági fejlődésének kiaknázatlan értékei. Bemutathatóvá tétele, a turizmusba való bekapcsolása, közvetlen és közvetett gazdaságfejlesztést idézhet elő. A történeti városrész társasházainak nagyobb hányada azonban mind műszakilag, mind funkcionálisan rossz állapotban van. Ezen épületek rehabilitációjánál létfontosságú az értékmegőrzés. Az értékvédelmi szempontokon kívül értéknövelő felújításként a lakóépületek nívós felújítása, az épített környezet minőségének javítása, energiahatékonyságának módosítása is alapvető cél.
A belvárosi történelmi városrész gazdasági és kulturális potenciállal rendelkező épületállományánál fontos szempont, hogy a társadalom igényeit is figyelembe vevő elfogadható, működőképes korszerűsítés, felújítás történjen. Azonban a magas felújítási költségek és az elaprózódott tulajdoni viszonyok miatt állagmegóvásuk sok esetben nem megoldott.
A Fővárosi Városrehabilitációs Keret felhasználásának szabályairól szóló 27/2013. (IV.28.) Főv. Kgy rendelet (továbbiakban: Rendelet) megalkotásával a Fővárosi Önkormányzat az abban részletezett „A”, „B”, „C” és „D” programban rögzített feltételek alapján nyitott meg támogatási lehetőséget a Fővárosi Városrehabilitációs Keret működtetésével. Jelen Rendelet módosítási javaslat lehetőséget biztosítana a Főváros számára az örökségvédelem alatt álló lakóépületek állagmegóvási munkáinak elvégzésére való fókuszálásra és ezen kiemelt építészeti értékek és a városkép védelmének biztosítására. A Rendelet módosítása által lehetővé tett pályázati felhívások ösztönzően hathatnak az örökségvédelem alatt álló társasházak közösségeinek összefogására, és az állagmegóvási munkák, a közös tulajdonban lévő épületrészek felújítási- és korszerűsítési munkáinak elvégeztetésére. 
Jelen előterjesztés 1. sz. mellélete a Rendelet módosításáról szóló rendelet-tervezetét, 2 sz. melléklete a rendeletmódosítás kéthasábos tervezetét tartalmazza.
A rendelet-tervezethez a jogalkotásról szóló 2010. évi CXXX. törvény (továbbiakban: Jat.) 17. § rendelkezéseinek megfelelően készült hatásvizsgálatot az előterjesztés 3. sz. melléklete tartalmazza. 
Kérem a Tisztelt Közgyűlést, hogy az előterjesztést megtárgyalni és a rendeletet megalkotni szíveskedjen. 
Határozati javaslat
A Fővárosi Közgyűlés úgy dönt, hogy:

megalkotja …./2016. (….) Főv. Kgy rendeletét a Fővárosi Városrehabilitációs Keret felhasználásának szabályairól szóló 27/2013. (IV. 18.) Főv. Kgy. rendelet módosításáról az 1. sz. melléklet szerinti tartalommal.
Határozathozatal módja:
A rendelet megalkotása minősített szavazattöbbséget igényel.
Budapest, 2016. május „   ”

